Author: Narantuya

Усны салбарын эргэн тойронд

Долоо хоног тутмын мэдээ мэдээлэл - Монголын Мянганы сорилтын сан

№3 (5)

2021.05.10

“Улаанбаатар Ус-Цэвэр орчин 2021” эрдэм шинжилгээний хурал боллоо
Барилга, хот байгуулалтын яам, Байгаль орчин, аялал жуулчлалын яам, Нийслэлийн засаг даргын Тамгын газар (НЗДТГ) болон Шинжлэх ухаан технологийн их сургуулийн Барилга, архитектурын сургууль (ШУТИС, БАС)-ийн жил бүр хамтран зохион байгуулдаг “УЛААНБААТАР УС – ЦЭВЭР ОРЧИН” сэдэвт эрдэм шинжилгээний бага хурал 2021 оны 5 дугаар сарын 5-ны өдөр цахимаар амжилттай болж өнгөрлөө. Ус хангамж, ариутгах татуурга, хүрээлэн буй орны салбарын төрийн болон төрийн буй байгууллага, эрдэмтэн судлаачдын нийт 100 орчим төлөөлөл оролцсон энэ удаагийн хурлаар хаягдал усны цэвэрлэгээ, хаягдал ус дахин боловсруулж, эргүүлэн ашиглах асуудлыг хөндсөн сэдвүүд зонхилсон бөгөөд дахин боловсруулсан усны ашиглалтыг нэмэгдүүлэх, дэмжиж урамшуулах, холбогдох хууль эрхзүйн таатай орчныг бүрдүүлэх шаардлагатай байгааг оролцогчид онцолж байлаа. Усны асуудлаас гадна хот төлөвлөлт, архитектур, агаарын бохирдол, дулаан, автозамын нөхцөл байдал, цаашдын төлөвлөлт, түүнчлэн цар тахлын үеийн тулгамдаж буй асуудлууд зэрэг бусад сэдвээр мөн илтгэлүүд хэлэлцүүллээ. Монголын МСС-ийн төлөөлөл мөн хуралд оролцож, Компакт гэрээний санхүүжилтээр хэрэгжүүлж буй Улаанбаатар хотын ус хангамжийг нэмэгдүүлэх хөтөлбөр, түүний Улаанбаатар хотын усны салбар, нийслэл хотын нийгэм, эдийн засгийн цаашдын хөгжилд оруулах хувь нэмрийн талаар оролцогчдод мэдээлэл өглөө.
Эх сурвалж: Монголын Мянганы сорилтын сан
Төв цэвэрлэх байгууламжид амны хаалтын хаягдал ихээр ирэх болжээ
Цар тахлын энэ үед иргэдийн амны хаалт, нэг удаагийн бээлийний хэрэглээ эрс нэмэгдсэнтэй зэрэгцэн төв цэвэрлэх байгууламжид амны хаалт, нэг удаагийн бээлий, нойтон сальфеткийн хаягдал ихээр ирж, үйл ажиллагаанд хүндрэл учруулж байгаа талаар МҮОНТВ-ийн Цагийн хүрд мэдээллийн хөтөлбөрөөр мэдээллээ. Төв цэвэрлэх байгууламж хоногт 160 мянган метр куб бохир ус хүлээн авдгаас 1.5-2 тонн хатуу хог хаягдал ялгардаг бөгөөд сүүлийн үед нэг удаагийн маскны хаягдал багагүй хувийг эзлэх болсон байна. Тиймээс иргэдийг хэрэглэсэн маск, халдвар хамгааллын хэрэгслүүдээ зориулалтын хогийн саванд хаяж хэвшихийг уриалжээ.
Эх сурвалж: МҮОНТВ Цагийн хүрд хөтөлбөр
Вакцины агуулах барихаар газар хөндөхдөө цэвэр усны шугам гэмтээснийг Усуг цаг алдалгүй засварлаж ажиллав
Вакцин агуулах байгууламж барихаар газар шорооны ажил хийхдээ цэвэр усны шугам гэмтээснийг Улаанбаатар хотын Ус сувгийн удирдах газар засаж, хэвийн болгожээ. Цэвэр усны 150, 200 диаметртэй шугам сүлжээг гэмтээж Халдварт өвчин судлалын үндэсний төвийн цэвэр усыг доголдуулсан ноцтой зөрчлийг “Монком констракшн ХХК” тавдугаар сарын 02,03-ны өдрүүдэд үүсгэсэн байна. Тус компани нь барилга барих, цаашлаад инженерийн шугам сүлжээ байгаа эсэхийг ч мэргэжлийн байгууллагаар тодруулаагүй бөгөөд цар тахлын өнөө үед улсын онц чухал объектыг усгүй болгож ноцтой зөрчил үүсгэсэн гэв. Ус сувгийн удирдах газраас цаг алдалгүй гэмтлийг засварлаж хэвийн болгожээ.
Эх сурвалж: gogo.mn
ЮНЕСКО-гоос "Тогтвортой хөгжлийг дэмжих инженерийн дэвшлүүд" номыг хэвлэн гаргажээ. Энэхүү номын "Цэвэр ус ба хүний эрүүл мэнд" бүлгийг ЮНЕСКО-гийн Усны шинжлэх ухааны салбарын Хөтөлбөрийн мэргэжилтэн, доктор С.Сарантуяа хамтран бичиж хэвлүүлжээ. Номын бүтнээр нь энэ холбоосоор татаж авч, унших боломжтой.
Цэнгэг усны нөөц байгаль хамгаалах төв болон Тогтвортой хөгжлийн боловсрол-II төслийг хэрэгжүүлэгч Байгаль орчны сургалт мэдээллийн төв ТББ-ын хамтран зохион байгуулсан Байгаль орчны залуу сурвалжлагч хөтөлбөрийн нийтлэлийн уралдааны төрөлд Дархан-Уул аймгийн Оюуны ирээдүй цогцолбор сургуулийн сурагч Д.Оюундэлгэр “Судлаач сурагчийн нүдээр усны үнэ цэнэ” нийтлэлээрээ тэргүүн байр эзэлжээ. Тэргүүн байрт шалгарсан сурагч Дэлхийн байгаль орчны боловсролын сангийн Байгаль орчны залуу сурвалжлагч олон улсын уралдаанд өрсөлдөх юм байна. Эх сурвалж: Цэнгэг усны нөөц байгаль хамгаалах төв
Олон улсын усны холбооноос Дэлхийн Усны Конгрессыг 2021 оны 5 дугаар сарын 24-нөөс 6 дугаар сарын 4-ний хооронд анх удаа цахимаар зохион байгуулах гэж байна. Хурлаар усны салбарын бүхий л асуудлыг Ус ашиглалтын байгууллагын менежмент, Хаягдал усны боловсруулалт ба нөөцийн сэргээлт, Ундны ус ба дахин боловсруулсан усыг унданд хэрэглэх нь, Усны хангамж, ариутгах татуургын системийн хотын хэмжээний төлөвлөлт, үйл ажиллагаа, Оролцогч талуудын харилцаа, хамтын ажиллагаа ба түншлэл, Усны нөөц ба томоохон хэмжээний усны нөөцийн менежмент гэсэн 6 багцад сэдэвт багтаан хэлэлцэх юм байна. Хуралд энэ холбоосоор бүртгүүлэх боломжтой бөгөөд хурлын дэлгэрэнгүй хөтөлбөрийг эндээс үзэж танилцах боломжтой. Эх сурвалж: Олон улсын усны холбоо
Монголын Мянганы сорилтын сан mca-mongolia.gov.mn (https://mca-mongolia.gov.mn/)

товчхон

Усны сэдэвт цахим хурлууд

Товч мэдээлэл